Ministru kabineta noteikumu projekta **„Grozījums Ministru kabineta 2011.gada 13.decembra noteikumos Nr. 956 “Valsts operatīvās medicīniskās komisijas nolikums””** sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis un būtība ir pilnveidot Valsts operatīvo medicīnisko komisiju (turpmāk – Komisija), to papildinot ar Valsts asinsdonoru centru, Veselības inspekciju, Valsts tiesu medicīnas ekspertīzes centru un valsts sabiedrību ar ierobežotu atbildību “Bērnu klīniskā universitātes slimnīca”, lai nodrošinātu visu veselības nozares institūciju resursu iesaisti ārkārtas medicīniskajās un ārkārtas sabiedrības veselības situācijās (turpmāk – ārkārtas situācijas). Projekts stāsies spēkā Oficiālo publikāciju un tiesiskās informācijas likumā noteiktajā kārtībā.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts pārvaldes iekārtas likuma 13.pants.Veselības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2011.gada 13.decembra noteikumi Nr.948 “Katastrofu medicīnas sistēmas organizēšanas noteikumi” (turpmāk – Noteikumi Nr.948) nosaka katastrofu medicīnas sistēmas organizēšanas kārtību, kuru aktivizē ārkārtas situācijas. Saskaņā ar Noteikumu Nr.948 7.punktā noteikto, Ministru kabineta izveidota Komisija koordinē veselības nozares institūciju saskaņotu darbību katastrofu gadījumā, kā arī pieņem lēmumus ārkārtas situācijās. Komisija ir konsultatīva un koordinējoša institūcija, kuras darbība norit saskaņā ar Ministru kabineta 2011.gada 13.decembra noteikumu Nr.956 “Valsts operatīvās medicīniskās komisijas nolikums” (turpmāk – Noteikumi Nr.956) prasībām. Atbilstoši Noteikumu Nr.948 12.punktā noteiktajam, ārkārtas situāciju seku likvidēšanā iesaista ne tikai Neatliekamās medicīniskās palīdzības dienesta, slimnīcu, kuras nodrošina neatliekamās medicīniskās palīdzības sniegšanu visu diennakti, Slimību profilakses un kontroles centra, Nacionālā veselības dienesta, Zāļu valsts aģentūras un citu ārstniecības iestāžu resursus, bet arī Valsts asinsdonoru centra, Veselības inspekcijas, Valsts tiesu medicīnas ekspertīzes centra un valsts sabiedrības ar ierobežotu atbildību “Bērnu klīniskā universitātes slimnīca” resursus. Ņemot vērā Veselības ministrijas padotības iestāžu funkcijas, uzdevumus un iesaisti ārkārtas situācijās, lai nodrošinātu veselības nozares institūciju saskaņotu darbību un operatīvi nodrošinātu Komisijas koordinējošo lēmumu pieņemšanu, nepieciešams Komisijas sastāvā papildus iekļaut Valsts asinsdonoru centru, Veselības inspekciju, Valsts tiesu medicīnas ekspertīzes centru un valsts sabiedrību ar ierobežotu atbildību “Bērnu klīniskā universitātes slimnīca”. Veselības inspekcijas viens no būtiskākajiem uzdevumiem ārkārtas situāciju vai to draudu gadījumos, kas saistīts ar dabas vai tehnogēnām katastrofām (ķīmisko vai fizikālo faktoru iedarbība), ir nodrošināt ķīmisko un fizikālo faktoru ietekmes risku uz cilvēka veselību novērtēšanu un informācijas analīzi par sabiedrības veselības apdraudējuma attīstības gaitu, kā arī novērtēt apdraudējuma skarto objektu higiēnisko stāvokli un sniegt ieteikumus laboratorisko izmeklējumu veikšanai, lai lemtu par seku novēršanas pasākumiem, iedzīvotājiem drošu dzīves un darba vidi, kā arī, ja nepieciešams, nodrošināt dzeramā ūdens paraugu paņemšanu. Valsts asinsdonoru centra resursu iesaiste un uzdevums ārkārtas situācijā ir pārvaldīt valsts vienoto asins komponentu krājumu, nodrošinot ārstniecības iestādes ar nepieciešamiem asins komponentiem ārkārtas situācijās, kā arī sadarboties ar ārkārtas situācijas pārvaldīšanā iesaistītajām kompetentajām institūcijām savas darbības plānošanas un koordinēšanas nolūkos.Neskatoties uz to, ka ārkārtas situācijas pārvaldīšanā tiek iesaistīti visu slimnīcu, kuras nodrošina neatliekamās medicīniskās palīdzības sniegšanu visu diennakti, resursi, kā būtisks slimnīcas resurss ir jānorāda valsts sabiedrība ar ierobežotu atbildību “Bērnu klīniskā universitātes slimnīca”. Bērnu klīniskā universitātes slimnīca ir vienīgā daudzprofilu pediatrijas ārstniecības iestāde Latvijā, kura sniedz veselības aprūpes pakalpojumus bērniem no visas Latvijas un kurai būs svarīgākā loma ārkārtas situācijas gadījumā, ja būs cietuši bērni neatkarīgi no notikuma vietas.Veselības nozares speciālistiem, izvērtējot vienu no pēdējiem traģiskākajiem notikumiem Latvijas vēsturē (2013.gada 21.novembra traģēdija, iebrūkot tirdzniecības centra „Maxima” jumtam Rīgā, Priedaines ielā 20), atbildīgo institūciju iesaisti un koordinējošo lēmumu pieņemšanu un izpildi, nepieciešams Komisijas sastāvu papildināt arī ar Valsts tiesu medicīnas ekspertīzes centru. Valsts tiesu medicīnas ekspertīzes centra uzdevumi ārkārtas situācijas gadījumā ir plānot un veidot sadarbību ar ārkārtas situācijas pārvaldīšanā iesaistītām institūcijām un ārstniecības iestādēm, tai skaitā, saņemot aktuālo informāciju par slimnīcā mirušo uzglabāšanas kapacitāti, savas kompetences ietvaros koordinēt mirušo nogādāšanu tiesu medicīniskās ekspertīzes veikšanai, nepieciešamības gadījumos sadarbojoties ar ārstniecības iestāžu morgiem un nevalstiskām organizācijām. Kā arī sniegt nepieciešamo atbalstu Valsts policijai mirušo identifikācijas un atpazīšanas procesā notikuma un tiesu medicīniskās ekspertīzes veikšanas vietās, tai skaitā, katastrofu upuru identifikācijas grupas ietvaros. Plašāk pārstāvēta Komisija no dažādām veselības nozares institūcijām nodrošinās pilnvērtīgu un operatīvu rīcības un sadarbības pasākumu koordinēšanu un lēmumu projektu sagatavošanu, tai skaitā nestandarta, piemēram, valsts apdraudējuma gadījumos vai smagās katastrofās ar lielu cietušo skaitu.Ņemot vērā minēto, lai risinātu esošo situāciju Veselības ministrija ir izstrādājusi Ministru kabineta noteikumu projektu “Grozījums Ministru kabineta 2011.gada 13.decembra noteikumos Nr.956 “Valsts operatīvās medicīniskās komisijas nolikums”. |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, Valsts asinsdonoru centrs, Veselības inspekcija, Valsts tiesu medicīnas ekspertīzes centrs, valsts sabiedrība ar ierobežotu atbildību “Bērnu klīniskā universitātes slimnīca”, Neatliekamās medicīniskās palīdzības dienests. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts ietekmēs Valsts asinsdonoru centru, Veselības inspekciju, Valsts tiesu medicīnas ekspertīzes centru un valsts sabiedrību ar ierobežotu atbildību “Bērnu klīniskā universitātes slimnīca”, kura pārstāvis tiks iekļauts Komisijas sastāvā, kā arī Veselības ministriju, kas izstrādās rīkojuma projektu, ar kuru tiks apstiprināts precizētais Komisijas sastāvs. |
| 2. | Tiesiskā regulējuma ietekme uz tautsaimniecību un administratīvo slogu | Valsts asinsdonoru centram, Veselības inspekcijai, Valsts tiesu medicīnas ekspertīzes centram un valsts sabiedrībai ar ierobežotu atbildību “Bērnu klīniskā universitātes slimnīca” administratīvais slogs nepalielināsies, jo jau šobrīd Komisijai, saskaņā ar Noteikumos Nr.956 noteikto, ir tiesības iesaistīt Komisijas darbā ārstniecības personas, speciālistus un ekspertus.Projekts nodrošinās operatīvu un kvalitatīvu veselības nozares institūciju sadarbību ārkārtas situācijās.Projekts neierobežo konkurenci. Projektam nav ietekmes uz vidi. |
| 3. | Administratīvo izmaksu monetārs novērtējums | Projekts šo jomu neskar  |
|  |  |  |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |
|  |  |  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Pēc projekta stāšanās spēkā, nepieciešams veikt grozījumus Ministru kabineta 2011.gada 23.decembra rīkojumā Nr.686 “Par Valsts operatīvo medicīnisko komisiju”, aktualizējot rīkojumā noteikto personālsastāvu. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekta sabiedriskā apspriede notika 2019.gada 27.maijā.  |
| 2. | Sabiedrības līdzdalība projekta izstrādē | Projekts tika ievietots Veselības ministrijas tīmekļa vietnē [www.vm.gov.lv](http://www.vm.gov.lv), sadaļā “Aktualitātes” → “Sabiedrības līdzdalība” → “Sabiedriskā apspriede”, tādējādi informējot sabiedrību par projekta izstrādi.  |
| 3. | Sabiedrības līdzdalības rezultāti | Sabiedriskās apspriešanas laikā priekšlikumi vai iebildumi par projektu netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Veselības ministrija, Valsts asinsdonoru centrs, Veselības inspekcija, Valsts tiesu medicīnas ekspertīzes centrs, valsts sabiedrība ar ierobežotu atbildību “Bērnu klīniskā universitātes slimnīca”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav |

Veselības ministre I. Viņķele

Vīza: Valsts sekretāre D. Mūrmane-Umbraško

Meļķe-Prižavoite 67876165

Lolita.Melke@vm.gov.lv

Grolle 67337072

Ilze.Grolle@nmpd.gov.lv